কমলেশ সেন কবিতা মিলনসাগর Kamalesh Sen Poetry MILANSAGAR
কবি কমলেশ সেন - জন্মগ্রহণ করেন অবিভক্ত বাংলার বগুড়া জেলা শহরে। তাঁর লেখাপড়া, কবিতা
ও রাজনীতির পাঠও সেখানেই।
কৈশোরে তিনি পূর্বপাকিস্তানের রক্তক্ষয়ী ভাষা-আন্দোলনে যোগদান করেন। পরে ছাত্র ও যুব আন্দোলনে
অন্যতম সংগঠক হয়েছিলেন। ৫২-র ভাষা আন্দোলনের গণ অভ্যুত্থানেও তিনি অংশগ্রহণ করেছিলেন।
তিনি ১৯৫৬ সালে পাকিস্তানের বে-আইনী কমিউনিস্ট পার্টির সদস্যপদ লাভ করেন। সামরিক শাসন চালু
হবার পর আত্মগোপন করতে বাধ্য হন এবং এই সময়ে ধলেশ্বরী নদীর মাঝি-মাল্লাদের জীবনের সঙ্গে একাত্ম
হন। ১৯৫৯ সালে আত্মগোপন করে পশ্চিমবাংলায় আসেন এবং কমিউনিস্ট পার্টিতে যোগ দেন।
তিনি “পরিচয়”, “নন্দন”, “বিংশ শতাব্দী”, “চতুষ্কোণ”, “প্রগতি”, “রবিবারের স্বাধীনতা” প্রভৃতি পত্রিকায়
নিয়মিত লিখতেন। তাঁর প্রকাশিত কাব্যগ্রন্থের মধ্যে রয়েছে “সজ্জিত মানুষ” (১৯৭০), “প্রচ্ছন্ন স্বদেশ”
(১৯৬৫), হে স্বদেশ, অগ্নিময় স্বদেশ (১৯৭৩), “মানুষ শহর সমুদ্র”, “যুদ্ধের বিরুদ্ধে যুদ্ধ”, “কলকাতার সেই
উপকণ্ঠে” (১৯৮২), “এক মুঠো ভাতের জন্য” (১৯৮৭), “তরবারির মতো এক দীর্ঘ কবিতা”, “চোখের পাতায়
ভাঙা-নদীর জলে”, “মুনিজার জন্য কিছু কবিতা”, “কবি ঠাকুর বাঙলায় কথা বলো” প্রভৃতি।
কবিকন্যা সুস্মিতা সেন ও কবিপত্নী আশাদেবীর উদ্যোগে, কবির মৃত্যুর পর প্রকাশিত হয় “ভারতবর্ষ সেই
দেশ” (২০০৮), “কমলেশ সেনের অপ্রকাশিত কবিতা” (২০১১)। তাঁর কবিতা ফরাসী, ইংরেজী, হিন্দী এবং
অন্যান্য ভারতীয় ভাষায় অনূদিত হয়েছে।
তাঁর অন্যান্য গ্রন্থের মধ্যে রয়েছে “সংগ্রাম ও সাহিত্য” (১৯৭৫), “গ্রাম বাংলার গল্প” (১৯৮২), “শ্রেষ্ঠ গল্প”
(১৯৯৩), “যবক্ষেত জাগে” (১৯৮৪) প্রভৃতি।
তাঁর প্রবন্ধ সংকলনের মধ্যে রয়েছে “সমাজতন্ত্র কেন?”, “সংগ্রাম ও সাহিত্য” প্রভৃতি।
তাঁর রচিত অনুবাদ সাহিত্য বিশাল ও বিশেষভাবে উল্লেখযোগ্য। তাঁর অনুবাদ কাব্যগ্রন্থের মধ্যে রয়েছে
“পাবলো নেরুদার শ্রেষ্ঠ কবিতা”, “হো চি মিনের কবিতা”, “সূর্যের উত্তরপুরুষ : মহারাষ্ট্রের দলিত কবিদের
কবিতা”। “এল সালভাদোর : বিস্ফোরণ ও ভালোবাসার কবিতা”, “ফয়েজ আহমেদ ফয়েজের কবিতা-প্রবন্ধ”,
“মীনাকুমারীর শায়েরী”, “নাজিম হিকমতের শ্রেষ্ঠ কবিতা”, “আফজল আহমদ সৈয়দ : স্তব্ধতার ভাষা স্তব্ধতার
কবিতা” (পাকিস্তান), “লোরকার কবিতা” (ফেডেরিকো গারসিয়া লোরকা)।
তাঁর অনুদিত গল্প / উপন্যাসের মধ্যে রয়েছে কৃষণ চন্দর-এর “শ্রেষ্ঠ গল্প”, “অন্নদাতা ও অন্যান্য গল্প”, “যব
খেত জাগে”, সাদাত হাসান মন্টোর “শ্রেষ্ঠ গল্প”, “মানুষের মুখ মানুষের মন”। হরিশংকর পরসাই : “শ্রেষ্ঠ ব্যঙ্গ
গল্প”। “ক্রোধ অশ্রু ভালোবাসার গল্প” (বিভিন্ন দেশে রাজনৈতিক কারণে যেসব গল্প বেআইনী হয়েছিল, তার
সংকলন)। “দাঙ্গা বিরোধী গল্প” (১৯৮২) (দেশবিভাগের সময় লিখিত উপ-মহাদেশের গল্প সংকলন), “ইরানের
প্রতিবাদী গল্প” (১৯৯০), প্রভৃতি।
তাঁর অনুদিত প্রবন্ধের মধ্যে রয়েছে অযোধ্যা সিংহের “ভারতের জাতীয় আন্দোলনের সংক্ষিপ্ত ইতিহাস”,
রাহুল সাংকৃত্যায়নের “বৈজ্ঞানিক বস্তুবাদ। চেতনার দাসত্ব। স্তালিন”, বলরাজ সাহানী ও হাবিব তনবীরের
“শিল্পীর অভিজ্ঞান”।
তাঁর অনুদিত / সম্পাদিত গল্প ও কাব্যগ্রন্থের মধ্যে রয়েছে “ভিয়েতনামের কবিতা” (অসিত সরকারের সঙ্গে),
“প্রতিবেশী সূর্যের রক্তাক্ত দিনগুলি” (অসিত সরকার ও সিদ্ধার্থ ঘোষের সঙ্গে। বিশ্বের ফ্যাসীবিরোধী গল্প
সংকলন।), হরিপ্রকাশ শর্মার “মাটির শব ও অন্যান্য গল্প” প্রভৃতি।
তাঁর সম্পাদিত কাব্যগ্রন্থের মধ্যে রয়েছে “পলাশফোটার দিন”, “হে স্বদেশ, অগ্নিময় স্বদেশ”, “ঘৃণা ভালোবাসা
ধ্বংস ও সৃষ্টির কবিতা, নকশালবাড়ি”, “বাঙলা দেশ ক্ষুব্ধ দেশ” প্রভৃতি।
তাঁর সম্পাদিত পত্রিকার মধ্যে রয়েছে “কর্ণিক” এবং “তৃতীয় দুনিয়ার সাহিত্য”।
তাঁর সম্পাদিত গ্রন্থের মধ্যে রয়েছে “গ্রাম বাংলার গল্প” (চল্লিশ এবং পঞ্চাশ দশকের গ্রাম বাংলার ওপর
কেন্দ্রীত বামপন্থী গল্পকারদের গল্পের সংকলন)
কমলেশ সেন সমাজতন্ত্রে বিশ্বাসী ছিলেন। তাঁর সৃষ্টিকর্মের সম্ভার সেই বিশ্বাসের দৃঢ় ভিত্তির উপর। ১৯৬৭-র
নকশাল আন্দোলনকে সমর্থন করে তিনি কমিউনিস্ট পার্টি থেকে বহিষ্কৃত হন। কিন্তু চালিয়ে যান শত্রুর
বিরুদ্ধে তাঁর তীক্ষ্ণ লেখনীর তরবারি, আমৃত্যু।
২০০০ সালে তিনি, পশ্চিমবঙ্গ বাংলা আকাদেমির অনুবাদ সাহিত্যের জন্য সর্বোচ্চ সম্মান লীলা রায় স্মারক
পুরষ্কারে ভূষিত হন।
আমরা মিলনসাগরে  কবি কমলেশ সেন-এর কবিতা তুলে আগামী প্রজন্মের কাছে পৌঁছে দিতে পারলে
আমাদের এই প্রচেষ্টাকে সফল মনে করবো।
উত্স - কবিকন্যা সুস্মিতা সেন ও তাঁর পরিবারের সঙ্গে একটি সাক্ষাত্কার তাঁদের বাসভবনে,
.           ২২,০৫.২০১৬ তারিখে।
.           "কমলেশ সেনের অপ্রকাশিত কবিতা" (২০১১) কাব্যগ্রন্থের মলাটে দেওয়া কবি-পরিচিতি।

কবি কমলেশ সেন-এর মূল পাতায় যেতে এখানে ক্লিক করুন।
আমাদের ই-মেল - srimilansengupta@yahoo.co.in
এই পাতার প্রথম প্রকাশ, দশটি কবিতা নিয়ে - ৭.৯.২০১৪
ছবি সহ পরিচিতির পরিবর্ধিত পাতার সংস্করণ  - ২২.৫.২০১৬
ভারতবর্ষ সেই দেশ ও অপ্রকাশিত কবিতা থেকে ১০৩টি কবিতা ( মোট ১১৩টি ) সংযোজন - ৩.৫.২০১৭
...                                                                                        এই পাতার উপরে . . .